වැලිමඩ සානුවේ නැගෙනහිර හා බටහිර බෑවුම් ප්‍රදේශයේ පිහිටි උමා ඔය හා හාල් ඔය ප්‍රධාන ජල පෝෂක ප්‍රදේශයවන මලපොලගම හා කූරත්ත රක්ෂිතය අනවසර වගා කරුවන්ගේ හා වන විනාශ කරන්නන්ගේ ග්‍රහණයට හසුවීමෙන් මේ ජල පෝෂක ප්‍රදේශය විනාශ වීමේ තර්ජනයට ලක් වී ඇති බව ඌව පරණගම දැහිවල ගොවි සංවිධානයේ සභාපති රාසික් ෆරීඩ් මහතා පෙන්වා දෙයි.විශේෂයෙන් අඩි 3000 සිට අඩි 5000 දක්වා උසින් යුතු අධි රක්ෂිත කලාපයක් වන මෙම ප්‍රදේශය ඌව පරණගම ප්‍රාදේශීය ලේකම් කොට්ඨාසයට අයත් වුවත් එය නුවර එළිය හා බදුල්ල දිස්ත්‍රික් සීමාවේ පිහිටි වනාන්තර ප්‍රදේශයකි.නුවරඑළිය දිස්ත්‍රික්කයේ දේශපාලන බලවතුන්ගේ රැකවරණ ලබන පිරිසක් මේ රක්ෂිතයේ අනවසර වගා කරමින් මේ වන විනාශය සිදුකරන බවත් ඇතැම් පිරිස් සතුන් දඩයම් කිරීමට පෙළඹී සිටින බවට ද ගොවීහු චෝදනා නගති.රක්ෂිතයක් වූ මේ ප්‍රදේශය හරහා මාර්ගයක් කපා මේ ප්‍රදේශය ජනවාසයක් බවට පත් කිරීමට පියවර ගෙන තිබීම පිළිබඳ ව පරිසරවේදීහු සිය විරෝධය පළ කරති.මේ රක්ෂිතය සංරක්ෂණය කිරීම සඳහා බදුල්ල දිස්ත්‍රික් ලේකම් රෝහණ කීර්ති දිසානායක මහතා විසින් දරනු ලබන උත්සාහයට ඌව පරණගම ප්‍රාදේශීය ලේකම් චමිල ඉන්දික ජයසිංහ මහතා අවශ්‍ය සහයෝගය ලබා දුන්න ද නුවරඑළිය දිස්ත්‍රික් ලේකම්වරයාගේ හා නුවරඑළිය දේශපාලන බලවතුන්ගේ සහාය නොලැබෙන තාක්කල් මේ රක්ෂිතය සංරක්ෂණය කිරීම උගහට බව ගොවීහු පෙන්වා දෙති.